Il-politika u r-reliġjon, fid-dimensjonijiet l-aktar profondi tagħhom, għandhom għan komuni f'din id-dinja, u dak l-għan mhuwiex il-poter fuq il-bnedmin, kif jittamaw xi wħud. Dak l-għan komuni huwa li jiġu limitati s-sofferenza u l-ħażen. Kif qalet Simone Weil, "Vittma tal-isfortuna tinsab mixħuta fit-triq, nofsha mejta bil-ġuħ. Alla jkollu ħniena minnha iżda ma jistax jibgħatilha l-ħobż. Iżda hemm raġel ieħor u fortunatament mhuwiex Alla; jista' jagħtih biċċa ħobż. Dan huwa l-uniku punt ta' superjorità tiegħu fuq Alla." Huma biss bnedmin oħra li jistgħu jitimgħu lil persuna. Bl-istess mod, persuna fil-qasam reliġjuż, persuna fil-qasam tal-politika - kull waħda minnhom fil-mod tagħha u bil-mezzi tagħha. Huwa għalhekk li b'ferħ kbir li ħaddant il-viżjoni tal-Knisja proposta mill-Qdusija Tiegħu. Fi kliemek stess, il-Knisja hija sptar aktar milli post fejn jinġabru l-flus. Nemmen bil-qawwa li llum, f'dawn iż-żminijiet inċerti ta' bidliet kbar u sfidi drammatiċi, dawk kollha li jemmnu kif ukoll dawk li ma jemmnux jeħtieġu Knisja li hija inklużiva, u mhux esklużiva. Knisja li tiċħad ir-rikkezzi sabiex tappoġġa lill-fqar, u li hija radikali fl-imħabba, waqt li tħalli l-ġudizzju f'idejn Alla. Knisja li tafda fil-bnedmin u fil-libertajiet tagħhom, aktar milli fl-onnipotenza u l-għerf tal-istituzzjonijiet; Knisja li twassal it-tama - mhux il-kundanna - lil ħajjiet imkissra. Knisja li tispira biss sentimenti tajbin, u mhux biża', disprezz jew rabja - qatt, imkien u f'ħadd. Din hija l-Knisja li aħna lkoll neħtieġu. Santità, jiena konvint li matul iż-żjara li ġejja tiegħek ġewwa l-Polonja biex tiltaqa' maż-żgħażagħ minn madwar id-dinja kollha, inti ser tesperjenza l-akkoljenza kbira u l-ospitalità tal-kompatrijotti tiegħi. Il-Polonja hija u ser tibqa' fl-Ewropa, u dan mingħajr l-ebda dubju. Dak li jistaqsi minna l-Qdusija Tiegħu hija: kif għandha tkun l-Ewropa? Ħanina u ta' appoġġ, jew magħluqa u egoista? Mibnija fuq il-prinċipji verament Kristjani tad-drittijiet tal-bniedem, il-libertajiet ċivili u r-rispett għal kull bniedem, jew fuq il-kult pagan tal-vjolenza u d-disprezz? Ippermettili nikkwota l-kelmiet tat-talba ta' San Franġisk, li għadhom validi f'kull kantuniera tad-dinja, fl-Ewropa, u f'art twelidi. Smajthom għall-ewwel darba minn fomm l-Arċisqof Tadeusz Gocłowski, wieħed mill-patruni tas-"Solidarnosc" Pollakka, li llum il-belt tiegħi ta' Gdansk qed tagħtih l-aħħar tislima tagħha. Mulej, agħmilni strument tal-paċi Tiegħek. Fejn hemm il-mibgħeda, ħallini nħeġġeġ l-imħabba; fejn hemm il-ħtija, ħallini nferrex il-maħfra; fejn hemm id-dubbju, ħallini ndaħħal il-fidi; fejn hemm il-qtigħ il-qalb, ħallini nqawwi t-tama; fejn hemm id-dlam, ħallini nkebbes id-dawl; fejn hemm in-niket; ħallini nxerred il-ferħ. Aħna konna u ser nibqgħu Ewropej. Ma nixtieqx li din tkun biss dikjarazzjoni ta' natura ġeografika, u lanqas dikjarazzjoni esklużivament politika. Hija wkoll, u forsi qabel kollox, dikjarazzjoni ta' assjoloġija u ta' metafiżika. F'ċertu sens, l-Ewropa hija suġġett ta' twemmin. Għaliex għandna nkunu kburin bl-Ewropa? Għaliex jistħoqqilha t-tħassib tagħna, u - jekk ikun hemm bżonn - il-ħarsien u d-difiża tagħna? Huwa għaliex għadu preżenti l-ispritu ta' mħabba u ta' libertà. Jekk jogħġbok aħfirli din il-frażi li forsi hija eżaġerata, iżda ppermetti li n-natura solenni ta' din iċ-ċerimonja tkun l-iskuża tiegħi. Nistgħu nkunu kburin bl-Ewropa, għaliex, Santità, l-Ewropa għadha tixbhek. Jekk ma tibqax tixbhek, issir biss sempliċement terminu ġeografiku u spazju politika. F'termini sempliċi. Santità, inti l-Papa tat-Tama. Għalina lkoll.